ഫസല് വധക്കേസ് കൊലപാതകത്തിന് പിന്നില് സിപിഎം നേതാക്കള് ആര്എസ്എസ് പ്രവര്ത്തകരാണെന്ന വാദം തള്ളി സിബിഐ റിപ്പോര്ട്ട് കോഴിക്കോട്: തലശ്ശേരി ഫസല് വധക്കേസിന് പിന്നില് സിപിഎം നേതാക്കളെന്ന് സിബിഐ. കൊലപാതകത്തിന് പിന്നില് ആര്എസ്എസ് പ്രവര്ത്തകരാണെന്ന വാദം തള്ളിയാണ് സിബിഐയുടെ റിപ്പോര്ട്ട്. എറണാകുളം സിബിഐ കോടതിയില് സമര്പ്പിച്ച തുടരന്വേഷണ റിപ്പോര്ട്ടിലാണ് സിബിഐ ഇക്കാര്യങ്ങള് പരാമര്ശിച്ചിട്ടുള്ളത്. ഇരിങ്ങാലക്കുട സ്വദേശിയായ ആര്എസ്എസ് പ്രചാരകന് ഉള്പ്പടെയുളളവര് തലശ്ശേരിയില് വച്ച് ഫസലിനെ കൊലപ്പെടുത്തി എന്നായിരുന്നു ആര്എസ്എസ് പ്രവര്ത്തകന്റെ വെളിപ്പെടുത്തല്. സുബീഷിന്റെ വെളിപ്പെടുത്തലിന്റെ വീഡിയോ ദൃശ്യങ്ങള്, ഫോണ് സംഭാഷണത്തിന്റെ പെന്ഡ്രൈവ് എന്നിവ സത്താര് കോടതിയില് ഹാജരാക്കിയിരുന്നു. ഇത് പരിഗണിച്ചാണ് കേസില് സിബിഐ പ്രത്യേക സംഘം തുടരന്വേഷണം നടത്താന് ഹൈക്കോടതി ഉത്തരവിട്ടത്. എന്നാല് സുബീഷിന്റെ വെളിപ്പെടുത്തല് തള്ളുന്ന സിബിഐ ഇത് കസ്റ്റഡിയില് വച്ച് പറയിച്ചതാണെന്നും ചൂണ്ടിക്കാട്ടുന്നു. കാരായി രാജനും, കാരായി ചന്ദ്രശേഖരനും ഉള്പ്പെട്ട സിപിഎം നേതാക്കളാണ് കൊലപാതകത്തിന് പിന്നില്. ഫസലിനെ വധിച്ചത് കൊടി സുനി ഉള്പ്പെട്ട സംഘമാണെന്നും സിബിഐ വ്യക്തമാക്കിയിട്ടുണ്ട്. ആദ്യ കുറ്റപത്രത്തിലെ കണ്ടെത്തലുകള് ശരിയാണെന്നാണ് സിബിഐ ചൂണ്ടിക്കാണിക്കുന്നത്. കണ്ണൂര് ജില്ലാ സെക്രട്ടേറിയേറ്റംഗമായ കാരായി രാജനും തലശ്ശേരി ഏരിയാ കമ്മിറ്റിയംഗമായ കാരായി ചന്ദ്രനും ഒന്പതു വര്ഷത്തിനുശേഷം ഇന്ന് തലശ്ശേരിയിലെത്താനിരിക്കെയാണ് സിബിഐ തുടരന്വേഷണ റിപ്പോര്ട്ട് സമര്പ്പിക്കുന്നത്. ജാമ്യവ്യവസ്ഥയില് ഇളവ് കിട്ടിയതോടെയാണ് ഇരുവരും ഇവിടേക്ക് എത്തുന്നത്. ഫസല് വധക്കേസ് ആര്.എസ്.എസ്സിന്റെ തലയില് കെട്ടിവയ്ക്കാന് തുടക്കത്തില് തന്നെ സി.പി.എം ശ്രമം നടത്തിയിരുന്നു. എന്നാല് ലോക്കല് പൊലീസിന്റെ അന്വേഷണത്തില് തന്നെ കൊല നടത്തിയത് സി.പി.എമ്മാണെന്ന് തെളിഞ്ഞിരുന്നു. 2006 ഒക്ടോബര് 22നാണ് പത്രവിതരണക്കാരനായ ഫസല് തലശ്ശേരി സെയ്ദാര് പള്ളിക്ക് സമീപത്ത് വച്ച് കൊല്ലപ്പെടുന്നത്. ഗോപാലപേട്ട സിപിഎം ബ്രാഞ്ച് അംഗവും സിപിഎമ്മിന്റെ നിയന്ത്രണത്തിലുള്ള അച്യുതന് സ്മാരക വായനശാലയുടെ സെക്രട്ടറിയുമായിരുന്ന ഫസല് പിന്നീട് എന്ഡിഎഫില് ചേര്ന്നതിലുള്ള രാഷ്ട്രീയവിരോധമാണു കൊലയ്ക്ക് കാരണമെന്നായിരുന്നു അന്വേഷണത്തില് കണ്ടെത്തിയത്. ഇത് ശരിവയ്ക്കുന്ന റിപ്പോര്ട്ടാണ് സിബിഐയും സമര്പ്പിച്ചിരിക്കുന്നത്. Tags